[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 17.2.2009

KOM(2009) 75 endelig

2007/0233 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende

Rådets fælles holdning med henblik på vedtagelse af Europa-Parlamentets og Rådets forordning om fællesskabsstatistikker over varehandelen med tredjelande og om ophævelse af Rådets forordning (EF) nr. 1172/95

2007/0233 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende

Rådets fælles holdning med henblik på vedtagelse af Europa-Parlamentets og Rådets forordning om fællesskabsstatistikker over varehandelen med tredjelande og om ophævelse af Rådets forordning (EF) nr. 1172/95

1. SAGSFORLØB:

Forslaget fremsendt til Europa-Parlamentet og Rådet (dokument KOM(2007) 653 endelig – 2007/0233 (COD)): | 30. oktober 2007 |

Udtalelse afgivet af Den Europæiske Centralbank: | 3. marts 2008 |

Udtalelse afgivet af Europa-Parlamentet ved førstebehandlingen: | 23. september 2008 |

Fælles holdning vedtaget: | 16. februar 2009 |

2. FORMÅLET MED KOMMISSIONENS FORSLAG

I udenrigshandelsstatistikken (Extrastat) registreres medlemsstaternes indførsel af varer fra og udførsel af varer til tredjelande. Disse oplysninger er vigtige for EU's økonomiske politik og handelspolitik og til analyse af markedsudviklingen for bestemte varer. Udenrigshandelsstatistikken indeholder månedlige opgørelser over indførsel og udførsel udtrykt i værdi og mængde og opdelt efter indberettende medlemsstat og partnerland, efter varer i henhold til den kombinerede nomenklatur, efter transportform og efter toldbehandling.

Statistikken er baseret på oplysninger indsamlet fra toldangivelser. Den statistiske bearbejdning vil blive berørt af de ændringer, der følger af den moderniserede toldkodeks[1]. Det er nødvendigt at tilpasse det statistiske system for at sikre, at statistikkerne også i fremtiden er af god kvalitet. Det er hovedformålet med at ophæve Rådets forordning (EF) nr. 1172/95 og foreslå en ny Extrastat-forordning.

- Forordningen sikrer mere præcise oplysninger om datakilderne, når forskellige toldforenklinger gennemføres.

- Forordningen indfører også et system til udveksling af data mellem medlemsstaterne som krævet i det moderniserede toldsystem.

- Forordningen vil gøre det muligt at udarbejde og formidle statistikker efter bestemmelsesmedlemsstaten og den egentlige udførselsmedlemsstat. Derved undgås en forkert fordeling af handel, der påvirkes af den centraliserede toldbehandling, og den såkaldte "Rotterdam-effekt"[2] minimeres.

- Forordningen tilgodeser også nye brugerbehov, idet der skal udarbejdes yderligere statistikker om handelen opdelt efter virksomhedskendetegn, efter faktureringsvaluta og efter transaktionens art. Dette medfører ingen eller kun en meget begrænset ekstra indberetningsbyrde for respondenterne.

- Endelig indfører forordningen et bedre system til kvalitetsvurdering af udenrigshandelsstatistikken.

3. BEMÆRKNINGER TIL DEN FÆLLES HOLDNING

3.1. Generelle bemærkninger

Europa-Parlamentet afgav førstebehandlingsudtalelse den 23. oktober 2008 og vedtog 35 ændringsforslag til Kommissionens forslag til forordning. Imidlertid vedrørte 8 ændringsforslag (nr. 1-4, 8, 16, 17 og 19) ikke alle sprogudgaver og blev derfor ikke sat under afstemning.

Kommissionen har helt eller i princippet godtaget 24 af Europa-Parlamentets 27 ændringsforslag fra førstebehandlingen. Disse ændringsforslag forbedrer udvalgsprocedurerne eller vedrører terminologien, henvisningerne til retsakter og formålet med (betragtningerne i) Kommissionens forslag uden at berøre de grundlæggende reformmålsætninger. Kommissionen har ikke afgørende indvendinger mod disse ændringsforslag.

Hvad angår de tre resterende ændringsforslag godtages det ene delvis af Kommissionen og Rådet (nr. 26 om udveksling af data), det andet er indarbejdet i den fælles holdning (nr. 18 om sletning af kravet om indsamling af data om "indførselskvoter"), men i Kommissionens holdning til Europa-Parlamentets ændringsforslag ved førstebehandlingen den 23. september 2008 anbefales det ikke at godtage ændringsforslaget. Det tredje ændringsforslag (nr. 27 om fritagelse for at indsamle statistiske data, hvis toldmyndigheden anvender bestemmelserne om egen beregning af afgifter) afvises af både Rådet og Kommissionen.

I Rådets fælles holdning er bestemmelserne om datakilderne og dataudvekslingssystemet blevet præciseret, ligesom der er foretaget præciseringer af teknisk eller redaktionel art. Kommissionen kan godtage alle disse ændringer.

Generelt vurderer Kommissionen, at den fælles holdning ikke ændrer ved forslagets principper og sigte, og den kan derfor tilslutte sig den fælles holdning i uændret form.

3.2. Detaljerede bemærkninger

3.2.1. Ændringsforslag fra Parlamentet, som Kommissionen har accepteret, og som helt, delvis eller i princippet er indarbejdet i den fælles holdning

Af de 27 vedtagne ændringsforslag er ændringsforslag nr. 5, 6, 7, 9, 10, 11, 12, 13, 14, 15, 20, 21, 22, 23, 24, 25, 28, 29, 30, 31, 32, 33, 34 og 35 blevet indarbejdet i nøjagtig samme form som foreslået af Europa-Parlamentet eller med ubetydelige ændringer i ordlyden i den fælles holdning. Kommissionen kan fuldt ud godtage disse ændringer. De fjerner uklarheder eller præciserer bestemmelserne om udvalgsprocedurer.

Ændringsforslag nr. 26 godtages delvis, eftersom Kommissionen kan tilslutte sig det overordnede formål med ændringsforslaget, der vedrører toldmyndighedernes ansvar i ordningen for udveksling af statistiske data. Kommissionen foretrækker dog den mere generelle formulering i Rådets fælles holdning.

3.2.2. Ændringsforslag fra Parlamentet, som Kommissionen har afvist, men som helt, delvis eller i princippet er indarbejdet i den fælles holdning

I Europa-Parlamentets ændringsforslag nr. 18 er dataene om "indførselskvoter" slettet i de datasæt, der skal indberettes. I den fælles holdning er disse data heller ikke omtalt. Eftersom disse data er af stor betydning for overvågningen af Fællesskabets handels- og landbrugspolitik i forhold til forpligtelserne over for WTO, navnlig hvad angår meddelelserne til WTO om udnyttelsen af EU's bundne toldkontingenter, fastholder Kommissionen, at det er nødvendigt at tilvejebringe disse oplysninger via denne forordning.

3.2.3. Ændringsforslag fra Parlamentet, som Kommissionen har accepteret fuldt ud, delvis eller i princippet, men som ikke er indarbejdet i den fælles holdning

Ingen.

3.2.4. Ændringsforslag fra Parlamentet, som Kommissionen og Rådet har afvist, og som ikke er indarbejdet i den fælles holdning

Kommissionen deler Rådets betænkeligheder med hensyn til ændringsforslag nr. 27 , der fritager medlemsstaterne for at fremsende visse indførsels- og udførselsdata til Eurostat, når der anvendes bestemte forenklede toldprocedurer. En gennemførelse af denne ændring ville resultere i en kun delvis dækning af handelen og dermed en betydelig forringelse af datakvaliteten.

3.2.5. Ændringer, som Rådet har foretaget i forslaget

Rådet foreslog følgende overordnede ændringer af Kommissionens forslag:

- Statistiske oplysninger i tilfælde af forenklede toldformaliteter og forenklet toldkontrol: Rådet indsatte en ny betragtning 3, hvori det påpeges, at der også bør udarbejdes fuldstændige statistikker for handelstransaktioner, der er omfattet af toldforenklinger, eftersom forenklingerne kan medføre, at der ikke foreligger toldangivelser. Artikel 4 om datakilder er tilpasset til forenklingerne i den moderniserede toldkodeks. Navnlig præciseres det i den nye artikel 4, stk. 2, at de erhvervsdrivende, der er omfattet af forenklingerne, skal indberette data til statistiske formål. Artikel 4, stk. 5, og artikel 5, stk. 4, sigter mod at minimere den administrative byrde for erhvervslivet i forbindelse med indsamlingen af data.

- Udveksling af data mellem medlemsstaterne: Rådet præciserede bestemmelserne for at forbedre det fremtidige statistiske dataudvekslingssystems virkemåde. I betragtning 4 omtales "e-toldbeslutningen" og dens virkninger for statistikken. I henhold til artikel 7, stk. 2, skal toldmyndighederne sikre, at der udveksles data mellem angivelsesmedlemsstaten og bestemmelsesmedlemsstaten/den egentlige udførselsmedlemsstat. Tidspunktet for indførelse af et sådant dataudvekslingssystem afpasses efter de fremskridt, der gøres med gennemførelsen af det automatiserede toldbehandlingssystem ved indførsel og udførsel.

- Andre ændringer: I sin fælles holdning indførte Rådet en række ændringer af rent teknisk eller redaktionel art. Nogle af ændringerne medfører en omstrukturering af forslaget og en efterfølgende ny nummerering af betragtningerne og af stykkerne i nogle artikler.

4. KONKLUSION

Kommissionen kan godtage de ændringer, der indføres ved Rådets fælles holdning, undtagen sletningen af "indførselskvoter", som Kommissionen lægger vægt på at bevare.

[1] Europa-Parlamentets og Rådets forordning (EF) nr. 450/2008 af 23. april 2008 om EF-toldkodeksen (moderniseret toldkodeks) (EUT L 145 af 4.6.2008, s. 1).

[2] "Rotterdam-effekten" indebærer, at en udenrigshandelstransaktion først indberettes til brug for EU-statistikkerne som indførsel fra et tredjeland til den EU-medlemsstat, hvor varerne krydsede EU-grænsen og overgik til fri omsætning. Denne statistiske registrering er en del af Extrastat-systemet. Den efterfølgende varebevægelse fra denne EU-medlemsstat til den EU-medlemsstat, som er det endelige egentlige indførselsland, registreres da i Intrastat som afsendelse (udførsel) og modtagelse (indførsel) mellem disse to EU-medlemsstater. Rotterdam-effekten påvirker også Fællesskabets udførsel, dog i mindre omfang. Rotterdam-effekten puster udførslen og indførslen kunstigt op i de EU-medlemsstater, som berøres af fænomenet.